Halfeeu ná koerantberig is paartjie nog saam | News24
LAST UPDATED: 2018-02-22, 12:25
Halfeeu ná koerantberig is paartjie nog saam
Ashley en Elizabeth Kapp is uiteindelik in 1968 getroud nadat die troue 'n paar keer uitgestel moes word weens beserings. Foto: Werner Hills LINKS: S ó het die Oosterlig destyds oor Ashley berig.
SEDERT hy 'n ses weke oue baba was, het sy bene al 35 keer gebreek weens 'n seldsame siekte – maar in sy huis is daar geen ruimte vir selfbejammering nie.
Só het Ashley Kapp (74) - 50 jaar nadat hy en sy verloofde op die voorblad van die destydse koerant Die Oosterlig (susterskoerant van PE Express) verskyn het, gesê.
Ashley en Elizabeth, sy verloofde wat toe ook sy vrou geword het, het onlangs hul foto uit die 1965-uitgawe van Die Oosterlig raakgesien in Die Burger se rubriek "50 jaar gelede".
Die oorspronklike berig het gevolg nadat Ashley, 'n Baaise boorling, se been op 24-jarige ouderdom vir die 24ste keer gebreek het.
"Nou staan ek al op 35 beenbreuke," het Ashley, wat aan brosbeensindroom ly, vertel. "Die dokters sê jy ontgroei dié siekte, maar eintlik ontwikkel jy net meer verstand – jy leer wat jy kan en nie kan doen nie."
Tog klink dit nie of daar veel is wat Ashley en sy seun, Adieu, wat ook aan dié siekte ly, nié kan doen nie. "Wanneer jy in 'n rolstoel is, kyk mense na jou en wonder hoe jy oorleef, maar in ons huis is daar nie plek vir simpatie nie.
"As die huis geverf moet word, maak Adieu die verfroller aan 'n besemstok vas en doen dit self. My vrou sorg dat die swembad skoon bly , en ek hou my lyf kok. Soms gaan dit sukkel-sukkel, maar ek geniet dit steeds!"
Ashley borrel veral wanneer hy praat oor hoe hy Elizabeth ontmoet het. "Ons het albei by Telkom gewerk, en sy was die een wat ogies vir my gemaak het," skerts hy terwyl Elizabeth net haar kop skud. "Ek waardeer haar so baie omdat sy stupid genoeg was om met my te trou."
Tog het dit 'n ruk geneem voor hulle kansel toe is. "Ons moes die troue 'n paar keer uitstel – dis ook waaroor die berig destyds was. Met daardie beenbreuk het ek 11 maande in die hospitaal gelê, maar Elizabeth het elke aand kom kuier."
Hulle is uiteindelik in 1968 getroud en vandag spog hulle met drie seuns en drie kleinkinders.
"Respek is die wagwoord vir 'n lang getroude lewe,"meen Ashley.
"Ons stry baie," gee Elizabeth toe. "Mense verskil mos, maar dan moet jy kan omdraai en vergeet daarvan, want ons is 'n span. Ek het respek vir Ashley, want hy kan alles doen wat ander mans kan doen, behalwe dat hy nie by hoë rakke kan bykom nie."